CELEX: 52018PC0261
Language: el
Date: 2018-05-08
Title: Πρόταση ΟΔΗΓΙΑ ΤΟΥ ΣΥΜΒΟΥΛΙΟΥ για την τροποποίηση των οδηγιών 2006/112/ΕΚ και 2008/118/ΕΚ όσον αφορά τη συμπερίληψη του ιταλικού δήμου Καμπιόνε ντ’ Ιτάλια και των ιταλικών υδάτων της λίμνης του Λουγκάνο στο τελωνειακό έδαφος της Ένωσης και στο πεδίο εδαφικής εφαρμογής της οδηγίας 2008/118/ΕΚ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.5.2018
            COM(2018) 261 final
            2018/0124(CNS)
            Πρόταση
            ΟΔΗΓΙΑ ΤΟΥ ΣΥΜΒΟΥΛΙΟΥ
            για την τροποποίηση των οδηγιών 2006/112/ΕΚ και 2008/118/ΕΚ όσον αφορά τη συμπερίληψη του ιταλικού δήμου Καμπιόνε ντ’ Ιτάλια και των ιταλικών υδάτων της λίμνης του Λουγκάνο στο τελωνειακό έδαφος της Ένωσης και στο πεδίο εδαφικής εφαρμογής της οδηγίας 2008/118/ΕΚ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Κατόπιν αιτήματος της Ιταλίας, ο ιταλικός δήμος Καμπιόνε ντ’ Ιτάλια (Campione d’Italia) και τα ιταλικά ύδατα της λίμνης του Λουγκάνο θα πρέπει να περιληφθούν στο τελωνειακό έδαφος της ΕΕ και στο έδαφος της Ένωσης στο οποίο εφαρμόζεται η οδηγία 2008/118/ΕΚ σχετικά με το γενικό καθεστώς των ειδικών φόρων κατανάλωσης
                  1
                («οδηγία για τους ειδικούς φόρους κατανάλωσης»). Η γεωγραφική θέση των δύο εδαφών, που αποτελούν ιταλικούς θύλακες στο έδαφος της Ελβετίας, δικαιολογούσε ιστορικά τον αποκλεισμό τους από το τελωνειακό έδαφος της ΕΕ, αλλά η Ιταλία θεωρεί ότι ο αποκλεισμός αυτός δεν είναι πλέον αναγκαίος, ιδίως διότι, διαφορετικά, η Ελβετία επιθυμεί τώρα να τα συμπεριλάβει στο τελωνειακό της έδαφος. Η Ιταλία ζητεί, κατά συνέπεια, να υπαχθούν τα δύο αυτά εδάφη στο πεδίο εφαρμογής του τελωνειακού εδάφους της Ένωσης και του εδάφους της Ένωσης στο οποίο εφαρμόζεται η οδηγία για τους ειδικούς φόρους κατανάλωσης. Προτείνεται η τροποποίηση αυτή να εφαρμοστεί από την 1η Ιανουαρίου 2019.
            
            
               Η Ιταλία θεωρεί ότι η συμπερίληψη του ιταλικού δήμου Καμπιόνε ντ’ Ιτάλια και των ιταλικών υδάτων της λίμνης του Λουγκάνο στο τελωνειακό έδαφος της ΕΕ και στο πεδίο εφαρμογής της οδηγίας για τους ειδικούς φόρους κατανάλωσης δεν είναι ασυμβίβαστη με τη διατήρηση της εφαρμογής ειδικού φορολογικού καθεστώτος όσον αφορά τον φόρο προστιθέμενης αξίας και, ιδίως, με τη συνέχιση του αποκλεισμού των εν λόγω εδαφών από την εδαφική εφαρμογή της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
                  2
                (η «οδηγία για τον ΦΠΑ»). Αυτό είναι ουσιώδες για τη διασφάλιση ίσων όρων ανταγωνισμού με το πέριξ ελβετικό οικονομικό πλαίσιο μέσω της εφαρμογής τοπικής έμμεσης φορολογίας σύμφωνης με τον ελβετικό φόρο προστιθέμενης αξίας. Η συμπερίληψη των εδαφών αυτών στο τελωνειακό έδαφος της ΕΕ και στο έδαφος της Ένωσης, στο οποίο εφαρμόζεται η οδηγία για τους ειδικούς φόρους κατανάλωσης, απαιτεί επομένως μόνο τυπική τροποποίηση της οδηγίας ΦΠΑ, η οποία συνίσταται στη μετακίνησή τους από το άρθρο 6 παράγραφος 2 (εδάφη που δεν αποτελούν τμήμα του τελωνειακού εδάφους της ΕΕ και τα οποία αποκλείονται από την εδαφική εφαρμογή της οδηγίας ΦΠΑ) στο άρθρο 6 παράγραφος 1 (εδάφη που αποτελούν τμήμα του τελωνειακού εδάφους της ΕΕ και τα οποία αποκλείονται από την εδαφική εφαρμογή της οδηγίας ΦΠΑ).
            
            
               Η πρόταση για την τροποποίηση της οδηγίας για τους ειδικούς φόρους κατανάλωσης και της οδηγίας ΦΠΑ συνδέεται αυστηρά με την τροποποίηση του ενωσιακού τελωνειακού κώδικα. Οι τροποποιήσεις αυτές θα πρέπει, συνεπώς, να εφαρμοστούν από την ίδια ημερομηνία. Για να εξασφαλιστεί καλύτερη διαχείριση και διοικητική οργάνωση, η Ιταλία επεσήμανε ότι οι τροποποιήσεις αυτές θα πρέπει να τεθούν σε ισχύ την 1η Ιανουαρίου μετά την έγκρισή τους, και, σε κάθε περίπτωση, όχι πριν από την 1η Ιανουαρίου 2019.
            
            
               •Συνέπεια με άλλες πολιτικές της Ένωσης
            
            
               
                  Οι τροποποιήσεις της οδηγίας για τους ειδικούς φόρους κατανάλωσης και της οδηγίας ΦΠΑ αποτελούν συνέπεια των τροποποιήσεων του κανονισμού (ΕΕ) αριθ. 952/2013
                     3
                   για τη θέσπιση του ενωσιακού τελωνειακού κώδικα.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 113 της Συνθήκης για τη λειτουργία της Ευρωπαϊκής Ένωσης. Το εν λόγω άρθρο προβλέπει ότι το Συμβούλιο, αποφασίζοντας ομόφωνα σύμφωνα με ειδική νομοθετική διαδικασία και μετά από διαβούλευση με το Ευρωπαϊκό Κοινοβούλιο και την Οικονομική και Κοινωνική Επιτροπή, εκδίδει διατάξεις για την εναρμόνιση των κανόνων των κρατών μελών στον τομέα της έμμεσης φορολογίας.
               
            
            
               •Επικουρικότητα (σε περίπτωση μη αποκλειστικής αρμοδιότητας)
            
            
               
                  Το γεωγραφικό πεδίο εφαρμογής της οδηγίας για τους ειδικούς φόρους κατανάλωσης και της οδηγίας ΦΠΑ είναι εναρμονισμένο. Τα κράτη μέλη δεν μπορούν να εφαρμόζουν διαφορετικό γεωγραφικό πεδίο εφαρμογής.
               
            
            
               •Αναλογικότητα
            
            
               
                  Η προτεινόμενη τροποποίηση δεν υπερβαίνει τα απαιτούμενα για να αντιμετωπιστούν τα περί ων ο λόγος ζητήματα και, κατ’ αυτόν τον τρόπο, να επιτευχθούν οι στόχοι της Συνθήκης για την εύρυθμη και αποτελεσματική λειτουργία της εσωτερικής αγοράς.
               
               
                  Η παρούσα πρόταση είναι σύμφωνη με τις αρχές της αναλογικότητας, όπως ορίζεται στο άρθρο 5 παράγραφος 4 της Συνθήκης για την Ευρωπαϊκή Ένωση.Η παρούσα τροποποίηση βασίζεται σε πολιτική απόφαση της ιταλικής κυβέρνησης. Δεν έχει επιπτώσεις στα άλλα κράτη μέλη.
               
            
            
               •Επιλογή της νομικής πράξης
            
            
               
                  Οδηγία του Συμβουλίου.
               
            
            
               •Επεξηγηματικά έγγραφα (για οδηγίες)
            
         
         
            
               Η κοινοποίηση των μέτρων μεταφοράς στο εθνικό δίκαιο από τα κράτη μέλη δεν θα πρέπει να συνοδεύεται από επεξηγηματικό έγγραφο στο οποίο θα επεξηγείται η σχέση μεταξύ των συστατικών στοιχείων της οδηγίας και των αντίστοιχων μερών των νομοθετικών πράξεων μεταφοράς στο εθνικό δίκαιο, δεδομένου ότι οι τροποποιήσεις αφορούν μία μόνο διάταξη τόσο της οδηγίας για τους ειδικούς φόρους κατανάλωσης και όσο και της οδηγίας ΦΠΑ.
            
            
               2018/0124 (CNS)
            
            
               Πρόταση
            
            
               ΟΔΗΓΙΑ ΤΟΥ ΣΥΜΒΟΥΛΙΟΥ
            
            
               για την τροποποίηση των οδηγιών 2006/112/ΕΚ και 2008/118/ΕΚ όσον αφορά τη συμπερίληψη του ιταλικού δήμου Καμπιόνε ντ’ Ιτάλια και των ιταλικών υδάτων της λίμνης του Λουγκάνο στο τελωνειακό έδαφος της Ένωσης και στο πεδίο εδαφικής εφαρμογής της οδηγίας 2008/118/ΕΚ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  4
               ,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  5
               ,
            
            
               Αποφασίζοντας σύμφωνα με ειδική νομοθετική διαδικασία, 
            
            
               Εκτιμώντας τα ακόλουθα:
            
            
               (1)Με την επιστολή της με ημερομηνία 18 Ιουλίου 2017, η Ιταλία ζήτησε να περιληφθούν ο ιταλικός δήμος Καμπιόνε ντ’ Ιτάλια και τα ιταλικά ύδατα της λίμνης του Λουγκάνο στο τελωνειακό έδαφος της Ένωσης, όπως ορίζεται στον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου
                  6
               , καθώς και στο πεδίο εδαφικής εφαρμογής της οδηγίας 2008/118/ΕΚ του Συμβουλίου
                  7
                για τους σκοπούς των ειδικών φόρων κατανάλωσης, και να αποκλειστούν τα εδάφη αυτά από το πεδίο εδαφικής εφαρμογής της οδηγίας 2006/112/ΕΚ του Συμβουλίου
                  8
                για τους σκοπούς του φόρου προστιθέμενης αξίας.
            
            
               (2)Ο ιταλικός δήμος Καμπιόνε ντ’ Ιτάλια, ιταλικός θύλακα στο έδαφος της Ελβετίας, και τα ιταλικά ύδατα της λίμνης του Λουγκάνο θα πρέπει να περιληφθούν στο τελωνειακό έδαφος της Ένωσης, δεδομένου ότι οι ιστορικοί λόγοι που δικαιολογούσαν τον αποκλεισμό των εδαφών αυτών, όπως η απομόνωσή τους και τα οικονομικά μειονεκτήματά τους, δεν ισχύουν πλέον. Για τους ίδιους λόγους, τα εδάφη αυτά θα πρέπει να περιληφθούν στο πεδίο εδαφικής εφαρμογής της οδηγίας 2008/118/ΕΚ.
            
            
               (3)Ωστόσο, η Ιταλία επιθυμεί να συνεχιστεί ο αποκλεισμός των εδαφών αυτών από το πεδίο εδαφικής εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, δεδομένου ότι αυτό είναι ουσιώδες για τη διατήρηση ίσων όρων ανταγωνισμού μεταξύ των οικονομικών φορέων που είναι εγκατεστημένοι στην Ελβετία και στον ιταλικό δήμο Καμπιόνε ντ’ Ιτάλια, μέσω της εφαρμογής ενός τοπικού έμμεσου φορολογικού καθεστώτος σύμφωνου με το ελβετικό σύστημα φόρου προστιθεμένης αξίας.
            
            
               (4)Οι τροποποιήσεις των οδηγιών 2006/112/ΕΚ και 2008/118/ΕΚ συνδέονται αυστηρά με την τροποποίηση του κανονισμού (ΕΕ) αριθ. 952/2013
                  9
                όσον αφορά το πεδίο εδαφικής εφαρμογής του τελωνειακού εδάφους της Ένωσης. Ως εκ τούτου, τα εθνικά μέτρα μεταφοράς που αφορούν αυτές οι τροποποιήσεις θα πρέπει να εφαρμόζονται από την ίδια ημερομηνία με την τροποποίηση του κανονισμού (ΕΕ) αριθ. 952/2013.
            
            
               (5)Συνεπώς, οι οδηγίες 2006/112/ΕΚ και 2008/118/ΕΚ θα πρέπει να τροποποιηθούν αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
         
         
            
               Η οδηγία 2006/112/ΕΚ τροποποιείται ως εξής:
            
            
               (1)
                     Στο άρθρο 6 παράγραφος 1 προστίθενται τα ακόλουθα στοιχεία στ) και ζ):
            
            
               «στ)
                     την Καμπιόνε ντ’ Ιτάλια,
            
            
               ζ)
                     τα ιταλικά ύδατα της λίμνης του Λουγκάνο.»
            
            
               (2)
                     Στο άρθρο 6 παράγραφος 2, τα στοιχεία στ) και ζ) απαλείφονται.
            
            
               Άρθρο 2
            
            
               Η οδηγία 2008/118/ΕΚ τροποποιείται ως εξής:
            
            
               (1)
                     Στο άρθρο 5 παράγραφος 3, τα στοιχεία στ) και ζ) απαλείφονται.
            
            
               Άρθρο 3
            
            
               1.Τα κράτη μέλη θεσπίζουν και δημοσιεύουν, το αργότερο έως τις 31 Δεκεμβρίου 2018, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την 1η Ιανουαρίου 2019.
            
            
               Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 4
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 5
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (ΕΕ L 9 της 14.1.2009, σ. 12).
               
               
                  
                     (2)
                  
                        Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας  (ΕΕ L 347 της 11.12.2006, σ. 1)
               
               
                  
                     (3)
                  
                        Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
               
               
                  
                     (4)
                  
                        ΕΕ C  της , σ. .
               
               
                  
                     (5)
                  
                        ΕΕ C  της , σ. .
               
               
                  
                     (6)
                  
                        Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
               
               
                  
                     (7)
                  
                        Οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (ΕΕ L 9 της 14.1.2009, σ. 12).
               
               
                  
                     (8)
                  
                        Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1)
               
               
                  
                     (9)
                  
                        Όπως τροποποιήθηκε με τον κανονισμό (EΕ) αριθ. XXX